Karmen Joller		
Sotsiaalministeerium	
	
 	12.06.2025 nr 1-12/721 - 1	

	
Ettepanekud määrusele „Tervisekaitsenõuded toitlustamisele koolieelses lasteasutuses ja koolis“		

Austatud Karmen Joller	

Käesolevaga esitab Tallinna Linnavalitsus ettepanekud määrusele „Tervisekaitsenõuded toitlustamisele koolieelses lasteasutuses ja koolis“ (Sotsiaalministri 15.01.2008 määrus nr 8).

Eestis on tekkinud vajadus ja ootus, kus nii hankijad kui tarbijad soovivad, et taimetoit oleks üheselt määratletud ja selgelt märgistatud.

Lähtudes linna senisest praktikast, toitlustamise korraldamise kogemusest ning tagasisidest nii hankijatelt kui toitlustajatelt, teeme ettepaneku täiendada määruse § 2 (Mõisted) järgmise mõistega:
Taimetoit – toiduvalik, mis koosneb üksnes taimsetest toiduainetest, nagu köögiviljad, kaunviljad, puuviljad, marjad, täisteratooted, pähklid ja seemned, samuti nendest valmistatud valmistoit.

Ettepaneku põhjendused:
1.	Terminoloogiline selgus. Eestis kasutatakse mõistet „taimetoit“ sageli ka loomseid koostisosi (nt piim ja muna) sisaldava toidu kohta. Selline mitmeti mõistetavus võib aga olla vastuolus nende laste ja perede ootustega, kes soovivad vältida kõiki loomseid toiduaineid – olgu selle põhjuseks tervis, eetilised või religioossed kaalutlused või keskkonnahoid.
2.	Terviseriskide ennetamine. Piim ja muna on levinud allergeenid ning nende esinemine toidus ei pruugi olla visuaalselt tuvastatav. Kui taimetoidu mõiste ei ole määruses üheselt defineeritud, võib see suurendada riski eksimusteks ja ohustada laste tervist, eriti olukordades, kus info koostisosade kohta on puudulik.
3.	Hangete ja toitlustamise lihtsustamine. Selge definitsioon võimaldab hankijatel koostada arusaadavaid tingimusi ja toitlustajatel neile vastavalt teenust planeerida. Alternatiivina võib tekkida vajadus kirjeldada paralleelselt „taimetoit“, „vegantoit“ ja „täistaimetoit“, mis suurendab halduskoormust ja võib tekitada segadust.

Tallinna linn on valmis sisuliselt kaasa aitama, sealhulgas koolitoitlustajatele selgituste pakkumisel – milline on täisväärtuslik taimetoit, miks seda eelistatakse ning kust leida usaldusväärset teavet. Oleme valmis jagama oma kogemusi ja aitama kaasa ühise arusaama kujundamisel.
	
Lugupidamisega	

(allkirjastatud digitaalselt)	
Aleksei Jašin	
abilinnapea

Teet Tiko 53100005 teet.tiko@tallinnlv.ee